題張元眀四鬼捕懶龍圖
作者：周紫芝
朝代：宋

paragraphs: 五月江南地無黍，帝遣雷師下行雨。
百神受職羣龍奔，一龍藏頭翳玄雲。
雷師奮虬叱四鬼，拽取老龍朝帝閽。
張侯直氣不可屈，雲間睥睨旁怒嗔。
歸來面壁聊一吐，畫作新圖走兒女。
潛虬怕死不肯行，夜叉飛天髪毛豎。
人間空笑虎頭痴，筆底風雲遽如許。
今年雨足年亦豐，蜥蜴蝘蜓俱論功。
龍方下避千里赤，疾雷破柱頌天公。
天公有令那得爾，寄語痴龍莫辭死。